
ACORD 01/2008, DE 9 DE GENER DE 2008, DEL PLE DEL CONSELL DE

 L’AUDIOVISUAL DE CATALUNYA

Expedient núm.12/2007-S TELEVISIÓ DE CATALUNYA, SA 

RESOLUCIÓ DEL RECURS DE REPOSICIÓ 

ANTECEDENTS
1.- El Ple del Consell de l’Audiovisual de Catalunya, en la sessió del 9 de maig de 2007, va adoptar l’Acord 125/2007, mitjançant el qual s’obria un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA, per tal que en el termini màxim de cinc dies hàbils formulés les al·legacions que estimés oportunes en relació amb la inserció de dues pantalles dividides d’Estrella Damm durant la retransmissió, el 24 d’abril de 2007, per TV3 del partit de futbol amistós entre l’Al-Ahly i el FC Barcelona . Aquest Acord va ser notificat oportunament a l’interessat qui, dins de termini, va formular al·legacions.
2.- A la vista de les manifestacions de l’interessat i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, va adoptar, en la sessió de 30 de maig de 2007, l’Acord 144/2007, mitjançant el qual incoava un procediment sancionador a TELEVISIÓ DE CATALUNYA, SA, arran de la inserció el 24 d’abril de 2007, durant la retransmissió per TV3 del partit de futbol amistós entre l’Al-Ahly i el F.C Barcelona de dues pantalles dividides d’Estrella Damm, a les 21:56 i 23:22 hores respectivament, fets susceptibles de constituir una infracció greu tipificada a la lletra e de l’article 133 de Llei 22/2005, de 29 de desembre, de la comunicació audiovisual de Catalunya (en endavant LCA).
3 - El 19 de juliol de 2007, la instructora de l’expedient va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest procediment. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú (en endavant LRJPAC).
4 - Dins del termini atorgat, l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular la corresponent proposta de resolució, que va ser notificada a l’interessat el 10 d’octubre de 2007, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, del procediment sancionador d’aplicació als àmbits de competència de la Generalitat de Catalunya. L’interessat va formular al·legacions dins del termini atorgat.

5 - El 31 d’octubre de 2007, el Ple del Consell de l’Audiovisual de Catalunya va aprovar l’Acord 267/2007, mitjançant el qual desestimava les al·legacions formulades per l’interessat, declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, per incompliment de les obligacions previstes a l’article 104 LCA, en relació amb les obligacions que prescriu l’apartat 3 de l’article 98 LCA, articles anteriorment esmentats, arran de la inserció de dues pantalles dividides amb publicitat d’Estrella Damm, durant la retransmissió per TV3, el 24 d’abril de 2007, del partit de futbol amistós entre l’Al-Ahly i el F.C Barcelona.

6 - El 30 de novembre de 2007 es va presentar en aquest Consell (registre d’entrada. núm.1906/2007) un escrit signat pel senyor Carles Viñas i Llebot, com a Director dels Serveis Jurídics de TELEVISIÓ DE CATALUNYA, S.A, actuant en nom i representació d’aquesta empresa pública, mitjançant el qual s’interposava un recurs de reposició contra l’Acord 267/2007, de 31 d’octubre. A més de reiterar les al·legacions formulades a l’expedient en els tràmits d’audiència del període d’informació prèvia i del plec de càrrecs, el recurs es fonamentava d’una banda en la pretensió d’anul·lació de l’ expedient sancionador basant-se en «l’article 62.1.a) LRJPAC, ja que conculca drets fonamentals susceptibles d’empara constitucional,i en l’article 63.1 de la citada llei atès que el procediment sancionador incoat pel Consell de l’Audiovisual de Catalunya (CAC) incorre en infracció de l’ordenament jurídic». D’altra banda el recurs es fonamenta en la infracció dels articles 98.3, 98.2 i 104 LCA i en la infracció dels principis de legalitat i tipicitat. Finalment, el recorrent sol·licita la declaració de caducitat de l’expedient sancionador atès que han transcorregut més de sis mesos des de l’acord d’obertura del període d’informació prèvia (que considera com el moment en que s’inicia el procediment sancionador, per aplicació d’allò que preveu l’apartat 2 de l’article 34 de l’Estatut orgànic i de funcionament del Consell de l’Audiovisual de Catalunya) i l’Acord que posa fi a l’expedient sancionador.

FONAMENTS DE DRET
Primer.- Al·lega l’interessat la infracció de les disposicions i dels principis invocats en anteriors escrits, així com la conculcació de drets fonamentals i la infracció de l’ordenament jurídic, però sense cap concreció sobre quins són els drets conculcats o les infraccions en que s’ha incorregut.

S’ha de posar de relleu que les al·legacions anteriorment formulades per l’interessat en aquest expedient, ja van ser tingudes en compte sense que el fet de donar-les per reproduïdes pugui portar a l’estimació del present recurs.

En relació amb la conculcació de drets fonamentals susceptibles d’empara constitucional i la infracció de l’ordenament jurídic, cal assenyalar que la Resolució que posa fi al procediment sancionador, per la qual es declara a TELEVISIÓ DE CATALUNYA, SA, responsable de la comissió d’una infracció greu tipificada a l’article 133 LCA, lletra e, és clara i motivada i descansa plenament en l’aplicació de les normes invocades, per la qual cosa no es pot apreciar cap infracció d’allò que disposen els articles 62.1a, i 63.1 de la Llei 30/1992, que l’interessat es limita merament a invocar, però sense especificar els fets en que s’han contret.

Segon.- L’interessat al·lega la infracció dels articles 98.3, 98.2 i 104 LCA i els principis de legalitat i tipicitat. Es limita, doncs, a reiterar i donar per reproduïdes les al·legacions que ja va formular tant al període d’informació prèvia com al plec de càrrecs, per la qual cosa novament no es valoren atès que ja foren valorades i desestimades a l’Acord 144/2007, de 30 de maig d’inici de procediment sancionador i a la Resolució d’imposició de sanció adoptada per Acord 267/2007 pel qual es declarava al prestador de serveis de televisió TELEVISIÓ DE CATALUNYA, S.A responsable de la comissió d’una infracció greu arran de la inserció de dues pantalles dividides amb publicitat d’Estrella Damm, durant la retransmissió del partit de futbol amistós entre l’Al-Ahly i el F.C Barcelona, el 24 d’abril de 2007. 

Finalment conclou que «la conducta imputada a TVC no es troba tipificada als articles 98 i 104 LCA, motiu per la qual no pot ser considerada com una infracció de TVC». i ,en conseqüència afirma que «tenint en compte que aquest precepte no recull ni prohibeix la conducta imputada a TVC, l’Acord de Resolució infringeix el principi de legalitat i tipicitat, i en especial, l’article 129 LRJPAC». 

El principi de tipicitat consisteix en la possibilitat de subsumir l’acció en un tipus, és a dir, un fet descrit i sancionat per la llei i exigeix una determinació de les infraccions. En aquest sentit la Resolució d’imposició de sanció estableix al seu fonament de dret segon la tipificació dels fets i afirma «La inserció de les dues pantalles dividides amb publicitat d’Estrella Damm, durant la retransmissió del partit de futbol amistós entre l’Al-Ahly i el F.C Barcelona, el 24 d’abril de 2007 per TV3, vulnera allò que preveu la lletra b de l’apartat 3 de l’article 98 LCA» i segueix afirmant que el fet descrit constitueix una infracció prevista a la lletra e de l’article 133 LCA.
En definitiva, a la Resolució esmentada s’hi troba concretada tant una tipicitat de les infraccions administratives com de les sancions administratives motiu pel no es pot al·legar la manca de tipicitat. En tot cas, el recorrent ha fet una interpretació de les disposicions legals en les que es subsumeixen els fets que originaren el procediment sancionador, parcial, no ajustada a dret ni a l’esperit de la LCA i tal i com es va posar de manifest l’Acord anteriorment esmentat.
Tercer.- Al·lega, per últim, l’interessat la caducitat del procediment sancionador atès que, de conformitat amb el que preveu l’apartat 2 de l’article 34 del Estatut orgànic i de funcionament del Consell de l’Audiovisual de Catalunya, l’expedient sancionador s’inicia en el moment en que el Consell pren l’acord d’obertura del període d’informació prèvia. Nogensmenys s’ha de posar de relleu que, el contingut  d’aquest precepte està fent referència, en bona lògica, no a l’expedient sancionador estricto sensu sinó a un concepte més ampli que engloba totes les actuacions prèvies que es puguin efectuar amb la finalitat d’esbrinar les circumstàncies dels fets i els subjectes responsables, actuacions que, si escau, poden donar origen a la incoació del corresponent expedient sancionador

Cal tenir present, en aquest sentit que, de conformitat al que preveu l’apartat 1 del l’article invocat «la incoació i la resolució dels corresponents expedients sancionadors per infraccions de la legislació sobre comunicació i sobre publicitat se substanciarà d’acord amb el que s’estableix en les disposicions reguladores dels procediment administratiu comú i la legislació relativa al procediment sancionador». 
L’article 42.3 LRJPAC preveu la forma en que l’Administració ha de computar els terminis per resoldre els procediments, i estableix que els iniciats d’ofici es compten des de la data de l’acord d’inici.

Altrament, el Decret 278/1993, de 9 de novembre, del procediment sancionador d’aplicació als àmbits de competència de la Generalitat de Catalunya, preveu, a l’article 7, la possibilitat d’un període d’informació prèvia abans de l’acord d’inici de l’expedient sancionador, amb la finalitat d’esbrinar les circumstàncies dels fets i els subjectes responsables. I aquesta és precisament la finalitat dels Acords d’obertura del període d’informació prèvia que adopta el Consell de l’Audiovisual de Catalunya abans d’incoar el corresponent expedient sancionador, tal i com queda perfectament reflectit en el present expedient mitjançant l’Acord 125/2007, de 9 de maig, en que s’acorda obrir un període d’informació prèvia, «en els termes que estableix l’article 7 del Decret 278/1993, de 9 de novembre [...]».

En aquest mateix sentit, cal tenir present que, amb posterioritat a l’adopció d’aquest Acord, un cop transcorregut el període d’informació prèvia, el Consell de l’Audiovisual  de Catalunya seguint les previsions establertes a l’apartat 2 de l’article 34 reiteradament dit, adopta, si s’escau, un Acord d’incoació de l’expedient sancionador, amb el corresponent nomenament d’instructor, tal i com preveu el Decret 278/1993, de 9 de novembre, a l’article 9 que és el relatiu, precisament, a l’inici de l’expedient sancionador. És a partir d’aquest Acord quan es computa el termini de la caducitat.

En el present expedient, la incoació es va produir mitjançant l’Acord 144/2007, de 30 de maig, d’incoació d’un expedient sancionador a TELEVISIÓ DE CATALUNYA, SA, arran de les incidències publicitàries (pantalles dividides) en la retransmissió del partit de futbol amistós entre l’Al-Ahly i el F.C Barcelona, emès el 24 d’abril de 2007 sense respectar les obligacions establertes a l’article 98 de la LCA.
De manera que és la data d’adopció d’aquest Acord d’incoació la que determina l’inici de l’expedient sancionador i per tant, la data d’inici del còmput del termini de caducitat. 
Caducitat que en el present expedient no s’ha produït en no haver-se superat el límit legalment previst de 6 mesos.
Per tot el que s’ha exposat, les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:
ACORDS
1.- Desestimar el recurs de reposició interposat contra l’Acord 267/2007, de 31 d’octubre, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual es declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, i se l’imposava una multa de DOTZE MIL UN EUROS (12.001€).

2.- Notificar aquest Acord a l’interessat.

Barcelona, 9 de gener de 2008

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

